Diari Oficial de la Generalitat Valenciana


Sumari del DOGV 3747, del 11-05-2000 (2000/3045)

RESOLUCIÓ d'11 d'abril de 2000, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni entre la Generalitat Valenciana (Conselleria de Cultura, Educació i Ciència) i l'Ajuntament de Novelda per a la reclassificació com a professional del Conservatori Elemental de Música de titularitat municipal d'eixa localitat.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3747

Data del DOGV
:   11-05-2000

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2000/3045


Data del document
:   11-04-2000

Organisme emissor
:   Presidència de la Generalitat

Tipus de document
:   Resolució

Descriptors 

:   * Novelda
    * música
    * administració local
    * educació artística
    * cooperació administrativa
    * centre d'ensenyament

RESOLUCIÓ d'11 d'abril de 2000, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni entre la Generalitat Valenciana (Conselleria de Cultura, Educació i Ciència) i l'Ajuntament de Novelda per a la reclassificació com a professional del Conservatori Elemental de Música de titularitat municipal d'eixa localitat. [2000/X3045]
  
Subscrit, després de la tramitació prèvia reglamentària, entre la Generalitat Valenciana (Conselleria de Cultura, Educació i Ciència) i l'Ajuntament de Novelda, el 31 d'octubre de 1997, un Conveni per a la reclassificació com a professional del Conservatori Elemental de Música de titularitat municipal d'eixa localitat, i en compliment del que estableix la clàusula desena del Conveni, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0239/2000, i que figura com a annex d'aquesta resolució.
  
València, 11 d'abril de 2000.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni entre la Generalitat Valenciana (Conselleria de Cultura, Educació i Ciència) i l'Ajuntament de Novelda, per a la reclassificació com a professional del Conservatori Elemental de Musica de titularitat municipal d'eixa localitat.
  
València, 31 d'octubre de 1997
  
Reunits
  
D'una banda el senyor Francisco E. Camps Ortiz, conseller de Cultura, Educació i Ciència de la Generalitat Valenciana, facultat per a aquest acte mitjançant acord adoptat pel Govern Valencià en la seua reunió del dia 10 de juliol de 1997.
  
De l'altra banda, el senyor Luis Gómez Díez, alcalde-president de l'Ajuntament de Novelda, facultat per a aquest acte per l'acord del ple de l'esmentat ajuntament de 8 de maig de 1997.
  
Manifesten
  
L'Ajuntament de Novelda titular del Conservatori Elemental de Música de l'esmentada localitat, amb domicili al carrer Hernan Cortés, 24, i número de codi 65256079, acordà sol·licitar la reclassificació com a professional d'aquest, dins del marc educatiu de la Llei Orgànica 1/1990, de 3 d'octubre d'Ordenació General del Sistema Educatiu.
  
Mitjançant el Decret 128/1988, de 16 d'agost, el Consell de la Generalitat Valenciana classificà com a Conservatori Elemental de Música al que fins aleshores era centre no oficial reconegut anomenat Escola Elemental de Música i Dansa, i es va concedir validesa acadèmica oficial als ensenyaments de grau elemental del Conservatori de Música, no estatal, de Novelda.
  
La Inspecció Educativa i el Servei de Gestió i Supervisió de Projectes i Construccions ha emés informe favorable a la petició perquè s'ajusta a allò establert al Reial Decret 389/1992 de 15 d'abril, pel qual s'estableixen els requisits mínims dels centres que imparteixen ensenyaments artístics, així com al Decret 151/1993, de 17 d'agost, del Govern Valencià, (derogat parcialment i modificat pel Decret 94/1994, de 24 de maig, i pel Decret 72/1996, de 2 d'abril, respectivament), pel qual s'estableixen els currículum dels graus elemental i mitjà de música i es regula l'accés als citats graus, en allò referit als objectius, continguts i sistema d'avaluació corresponents als estudis de grau mitjà sol·licitats.
  
El Servei de Gestió i Supervisió de Projectes i Construccions ha emés informe tècnic favorable a la sol·licitud perquè el centre disposa de tots els espais exigits en l'article 15 del Reial Decret 389/92, de 15 d'abril.
  
Per tot això, en virtut de les competències que atorga el Reial Decret 2.093/1983, de 28 de juliol, sobre traspàs de funcions i serveis de l'administració de l'Estat a la Generalitat Valenciana en matèria d'Educació, i la Llei 7/1985, de 2 d'abril, reguladora de les Bases de Règim Local, la Conselleria de Cultura, Educació i Ciència i l'Ajuntament de Novelda acorden subscriure aquest Conveni d'acord amb les següents:
  
Clàusules
  
Primera
  
S'acorda la reclasificació com a professional del Conservatori Elemental de Música de Novelda, que passarà a anomenar-se Conservatori Professional de Música, amb número de codi 84281125, ubicat al carrer Hernan Cortés, 24, de Novelda.
  
Segona
  
El Conservatori Professional de Música de Novelda, impartirà, amb reconeixement oficial i plenes facultats acadèmiques, els ensenyaments contemplats en la Llei Orgànica 1/1990, de 3 d'octubre, corresponents a les especialitats de grau elemental i mitjà següents: piano, violí, viola, violoncel, contrabaix, guitarra, flauta travessera, clarinet, saxofon, oboè, trompa, trompeta, trombó i tuba amb una capacitat de 150 llocs escolars per al grau elemental i 180 per al grau mitjà.
  
Així mateix impartirà la resta d'assignatures obligatòries previstes en els currículum de grau mitjà y elemental que, per a cadascuna de les especialitats assenyalades, fa referència el Decret 151/1993, de 17 d'agost, de Govern Valencià.
  
A efectes administratius, i exclusivament en relació als ensenyaments de grau mitjà, el Conservatori Professional de Música de Novelda, queda adscrit al Conservatori Professional de Música d'Elda (número de codi 47845960).
  
Tercera
  
Provisionalment, fins a la seua extinció d'acord amb el calendari vigent d'aplicació de la LOGSE, aquest conservatori impartirà els ensenyaments previstos en el Decret 2.618/1966, de 10 de setembre, de grau mitjà de les especialitats instrumentals que té autoritzades en relació a la nova ordenació educativa, piano, violí, viola, violoncel, contrabaix, guitarra, flauta, clarinet, saxofon, oboè, trompa, trompeta, trombó i tuba a més de les assignatures complementàries requerides per a l'acabament dels estudis d'aquest nivell educatiu.
  
Quarta
  
Correspon al titular del Conservatori Professional de Música de Novelda, la dotació pressupostària necessària per a les despeses derivades de personal docent i no docent, així com del funcionament de l'esmentat centre, independentment de la possibilitat de concórrer a totes les convocatòries públiques que realitze la Conselleria de Cultura, Educació i Ciència per a la concessió de subvencions als centres públics d'ensenyaments de música.
  
Cinquena
  
El Conservatori Professional de Música de Novelda, se sotmetrà a l'autoritat de la Conselleria de Cultura, Educació i Ciència i de la Inspecció Educativa en allò previst pel Decret 180/1992, de 10 de novembre, del Govern Valencià pel què es regulen l'organització i funcions de la Inspecció Educativa de la Comunitat Valenciana i s'estableix el sistema d'accés i permanència en l'exercici.
  
Sisena
  
El titular del Conservatori es compromet a:
  
a) Complir allò que estableix en el títol segon, pel que fa a òrgans de govern dels centres públics, la Llei Orgànica 9/1995, de 20 de novembre, de la Participació, l'Avaluació i el Govern dels centres docents.
  
b) Complir els requisits establerts a l'article segon apartat 2 del Decret 2.618/1966, de 10 de setembre, sobre reglamentació general de Conservatoris de Música (BOE de 24 d'octubre) i en el Reial Decret 389/1992, de 15 d'abril, pel qual s'estableixen els requisits mínims dels centres que imparteixen ensenyaments artístics.
  
c) Fer que els plans d'estudis, programes, dedicació horària, nivells i sistema d'avaluació que s'hagen de desenvolupar es corresponguen amb els establerts en la legislació vigent (Reial Decret 756/1992 de 26 de juny, Decret 151/1993, de 17 d'agost, del Govern Valencià, i Decret 2.618/1966, de 10 de setembre).
  
d) Seguir les mateixes directrius acadèmiques que l'administració educativa dicte per als centres dependents de la Conselleria de Cultura, Educació i Ciència, pel que fa a l'organització escolar del Conservatori, i a presentar cada curs acadèmic una programació general anual en què consten les dades acadèmiques i administratives del centre.
  
Així mateix, haurà de notificar a la Conselleria de Cultura, Educació i Ciència les modificacions d'horari i els canvis de professorat que puguen produir-se, adjuntant-hi els documents que justifiquen el compliment de la titulació exigida al nou professorat.
  
e) La custòdia d'actes, expedients d'alumnes, registres de correspondència oficial, i quants documents de caràcter administratiu que se generen en virtut de les facultats que se li confereixen.
  
Setena
  
Aquest conveni tindrà efecte a partir del curs acadèmic 1996/1997 pel que fa al reconeixement dels ensenyaments de grau mitjà, reconeixent-se la validesa acadèmica oficial del grau elemental des del moment de la seua implantació d'acord amb el calendari vigent d'aplicació de la Llei Orgànica d'Ordenació General del Sistema Educatiu.
  
Vuitena
  
Les modificacions que es produesquen en els ensenyaments, instal·lacions i altres requisits mínims que, d'acord amb el Reial Decret 389/1992, de 15 d'abril, ha de tenir el centre, caldrà que siguen notificades a l'administració educativa, la qual instruirà un expedient que serà tramitat de manera anàloga a com es fa en el cas dels centres privats. Les esmentades modificacions tindran efecte en el moment en què es modifique el present conveni o se'n subscriga la corresponent addenda.
  
Novena
  
El present conveni tindrà una duració indefinida, i es podrà extingir, no obstant això, per qualsevol de les causes següents:
  
a. Per mutu acord de les parts
  
b. Per incompliment de les obligacions assumides per l'Ajuntament de Novelda.
  
c. Per denúncia d'una de les parts, amb un avís previ de, com a mínim, sis mesos abans de l'inici del curs acadèmic en el qual s'haja d'extingir.
  
d. Per canvi de titularitat del centre o cessament de les activitats
  
Aquesta extinció sortirà efecte a partir de la fi del curs en què es donen les causes esmentades.
  
En els supòsits previstos en els punts b) i d) l'extinció requerirà la comunicació prèvia de la conselleria al titular del conservatori.
  
Deu
  
Aquest conveni caldrà que s'inscriga en el Registre de Centres Docents de la Comunitat Valenciana i en el Registre de Convenis de la Generalitat Valenciana, a més a més de ser publicat en el Diari Oficial de la Generalitat Valenciana.
  
Com a prova de conformitat i perquè en quede constància, les dues parts firmen el present conveni en el llocs i la data consignats anteriorment.
  
El conseller de Cultura, Educació i Ciència,
  
FRANCISCO E. CAMPS ORTIZ
  
L'alcalde-president de l'Ajuntament de Novelda,
  
LUIS GÓMEZ DÍEZ